Kragtoevoer dalk gou na Welkom herstelEen van die torings wat die afgelope paar dae buite Welkom omgeval het. (Foto: Eskom) Eskom-spanne maak glo goeie vordering om kragtoevoer na groot dele van Welkom in die Vrystaat te herstel wat reeds sedert Sondagaand om 20:00 kragonderbrekings beleef. Kragtoevoer sal na verwagting teen middernag herstel wees, het Stefanie Jansen van Rensburg, woordvoerder van Eskom, gesê. Kragtoevoer is Sondagaand onderbreek toe twee 132 kV-torings omgeval het. Alhoewel kragtoevoer Dinsdag reeds na dele van Welkom, Jurgenshof-myn en Brand-goudmynaanleg herstel is, sal kragtoevoer eers ten volle normaliseer sodra die konstruksie van ŉ nuwe toring afgehandel is. Die konstruksie sal na verwagting teen Donderdagmiddag afgehandel wees, het Jansen van Rensburg bygevoeg. Inwoners wat tans elektrisiteit van Welkompark-substasie ontvang, word gemaan om krag spaarsamig te verbruik. Eskom vra om verskoning vir enige ongerief wat hierdeur veroorsaak word en vra verbruikers om geduldig te wees.